
  1.


  „Kvííík!“ rozľahne sa dvorom kvílivý zvuk, z ktorého sa mi postavia všetky chlpy. Presne ako chudákom chlapom, ktorí pri pohľade na peknú ženu nedokážu rozkázať tej veci medzi nohami. Tej, o ktorej tvrdia, že si žije vlastným, nezávislým životom. Oni predsa za nič nemôžu, to on, ten nabijak, káčerik, úderník, či aké mená dávajú tej veci, čo sa im inokedy tak bezmocne hompáľa medzi nohami.


  „Kvííík!“ zakvíli prasa ešte hlasnejšie. Zvuk sa mi zareže hlboko do mozgu, až tam, kde sídlia moje najprízemnejšie predstavy, ktoré by teraz prekonali aj scény z nejakého béčkového hororu. Všetky sa týkajú môjho neverného Miláčika.


  Prasa dostane ďalšiu dávku elektrického prúdu. Ten tentoraz zaberie a 300 kíl živej váhy sa zvalí na bok. Mohutný chlap prasaťu rýchle vrazí nôž do krku. V duchu si predstavím môjho Miláčika, ruka mi mimovoľne vyletí a opíše oblúk takmer paralelne s jeho. Neexistujúcim nožom sa zaženiem tak silno, až sa takmer prekotím. „Aááá,“ vykĺzne mi pritom z úst hlasný pokrik.


  Začudovane sa ku mne zvrtnú hlavy ostatných. Uhladím si vlasy a nasadím bezradný úsmev – detskú, ale účinnú zbraň na chlapov, ktorá v nich vždy vzbudí potrebu ochraňovať. Pokrčím ospravedlňujúco plecami. V očiach sa im blysne pochopenie: chudinka z mesta, ešte nikdy nezažila zabíjačku, zľakla sa. A v tej chvíli prasa, ktoré malo byť mŕtve, vyskočí a pomedzi nohy chlapov trieli preč. Z krku mu trčí nôž a krv prúdom strieka. Na bielom snehu ostávajú červené škvrny. Zanecháva priveľa stôp, bez problémov ho dolapia, pomyslím si nezmyselne, akoby to zviera vôbec malo nejakú šancu na únik. Náhle ma zaplaví ľútosť, ono nemá inú možnosť, iba stratiť svoj život. Dostalo sa do slepej uličky, presne ako ja. Aj ja som na úteku, no dokedy? Ako dlho možno unikať pred vlastným srdcom? Milujem vôbec ešte môjho Miláčika? Neviem. Ale že som ho milovala, veľmi milovala, je fakt. Nie každého postretne v živote šťastie nájsť tú pravú polovičku, čo do vás zapadne ako posledný kúsok puzzle, bez ktorého obraz nie je dokonalý. Ja som to šťastie mala. Náš vzťah bol ako láska, o ktorej sa píše v knihách a točia filmy, láska, čo sa pritrafí raz za život. No keď som ho videla viesť sa za ruku s tou ženskou, ktorej sa i pod hrubým kabátom rysovalo tehotenské brucho, sama seba som sa musela pýtať: Kde je teraz tá osudová láska? Kde sú tie horúce vyznania? Poškvrnil našu lásku, už som ju nemohla pestovať na podstavci výnimočnosti. Zhorkla, ako keď do vína prilejete blen. Také víno sa už nikdy nebude dať piť. Už nikdy! Zdvihnem oči od krvavých stôp a zrak sa mi stretne s upretým pohľadom chlapíka, čo držal sviňu. Ako dlho ma pozoruje? Muž nakoniec uhne očami a rozbehne sa za ostatnými. Na dvore je poriadna mela. Ženy jačia, muži pokrikujú a všetci do seba narážajú, akoby sa hrali na slepú babu. Pritiahnem si k telu hrubú prešívanú bundu. Je taká zima, že obláčiky pary sa hneď po vydýchnutí menia na drobné kryštáliky ľadu a padajú rovno na zem. Na obzore zružovie úzky pásik a rozptýli ranné šero. Vychádza slnko. Chúďa, také malé a zubaté, človek by ho najradšej zobral do dlaní a zohrial. Do uší mi doľahne hlasná vrava.


  „Hej, ta to bula dobre dzivá šviňa.“


  Všetci sa prekrikujú jeden cez druhého a tešia sa. Prasa sa nesie po pansky na nejakej vlečke, ktorú fučiaci chlapi ťahajú i tlačia. „Konečná,“ zakričí ktosi a všetci sa zasmejú. Muži vyklopia prasa pri železnej konštrukcii, ktorá pripomína šibenicu – a ja hneď vidím môjho Miláčika, ako sa na nej hojdá s vykriveným krkom, vyplazeným jazykom a modrou tvárou.


  O chvíľu mi nos zaplní smrad spálených chlpov. Každý čosi robí, len ja tam postávam ako také piate koleso na voze. Zdvihnem hlavu a zrak sa mi opäť zrazí s očami toho istého chlapíka. Pozerá na mňa dlhšie, ako by sa patrilo, alebo si to len domýšľam?


  „Ta co tu tak stojíš?“ vyhreší ma hlas mojej babky. V oboch rukách vlečie vedrá s horúcou vodou. Má takmer osemdesiat rokov, no vek sa na nej prejavuje akurát tým, že ju tlačí k zemi. Nuž, som „mestická“, ako tu volajú ľudí z mesta, odkiaľ mám vedieť, čo sa robí na zabíjačke? „Ta tu nikto nenaliva? Kedz nebudze palenky, nebudzeme robic!“ zvolá mohutný chlap s plešinou a rukami ako dve lopaty. Má obrovský hubovitý nos purpurovej farby, ktorý akoby kráčal pred ním. Všetci mäsiari vraj majú spoločný znak: každému chýba aspoň jeden prst. Tomuto chýbajú na každej ruke tuším aj dva. Nejaká žena v gumákoch vyčaruje tácku s pohárikmi a fľašou. Prvý dostane mäsiar. Hodí to do seba ako nič.


  „Vrrr,“ vydá zo seba zvuk a otrasie sa. „A teraz do druhej nohy!“


  Silu pálenky cítiť až ku mne, normálne sa mi zarosili oči. Napadne mi, že ak mäsiar bude pokračovať takým tempom, odfikne si ďalší prst. V tej chvíli sa rozhodujem, že klobásku z tejto zabíjačky jesť veru nebudem! Čo keď ho náhodou pomelú?


  „Žimno, co?“ konštatuje žena s pohárikmi a bez opýtania mi naleje.


  A tak mi nezostáva nič iné, len to do seba kopnúť, keď sú už takí zvedaví, či to slečinka z mesta zvládne. Ale ja nie som žiadna dengľavka! Podľa vzoru mäsiara to do seba prevrátim a vzápätí ma skoro hodí o zem. Vnútri sa mi rozhorí plameň, mám pocit, že ak vydýchnem, tetkine vlasy skončia tak ako predtým prasacie chlpy. „Tu máš,“ strká mi dakto do ruky kefu a tlačí ma k prasaťu. Smrad spálených chlpov je zblízka ešte horší, pripomína mi krematórium. Pohreb prasaťa či môjho milého. Všetko jedno. Chlapi sú aj tak prasce. Držím kefu oboma rukami a o dušu drhnem kožu. O chvíľu mi je tak teplo, že si musím rozviazať šál. Keď mi znovu strčia pohárik pod nos, nenamietam. Dokonale som sa prispôsobila. Na chvíľu si predstavím, že som ich súčasťou, a napadne mi, že ľudia na dedine sa asi tak často nestretávajú s neverou. Mesto poskytuje ľuďom anonymitu, ktorá ich schová ako ulita slimáka. Môžu sa do nej stiahnuť a žiť si dva i tri paralelné životy aj niekoľko rokov. No tu asi nemôžete zájsť len tak z jedného konca dediny na druhý, do ďalšieho domu k ďalšej rodine bez toho, aby vás neodhalili. Moja usilovná práca prináša plody: začínam sa cítiť oveľa lepšie. A po pár pohárikoch mi už nič neprekáža. Priam s potešením zabáram prsty do pečienky, chytám kusy ešte pariaceho sa mäsa, pchám ryžu do čriev, smejem sa, žijem, zabúdam... Možno tu zostanem naveky, pomyslím si. Život sa mi tu zdá omnoho priamočiarejší a zemitejší, akoby spätý s prapôvodnou podstatou života.

  Stodolou sa ozýva tlmené vzdychanie. ON sa snaží, aby ho nebolo počuť. ON... môj utešiteľ, moja pomsta. Aj sa mi predstavil, no jeho meno mi akosi uniklo. Ruky pevne zaboril do mojich bokov, tvrdo a silne priráža. Keď spustím zrak, vidím jeho prsty, na jednom z nich mu svieti obrúčka. Asi by som mala aj ja trochu vzdychať, aby som ho povzbudila, no nemôžem. Pretože pri každom prirazení mám pocit, že zo mňa vyletí obsah môjho žalúdka. Jednou rukou sa pridržiavam hrubej klady a druhú držím na ústach, aby som ňou zabránila prípadnej katastrofe. A on stále len priráža a priráža... Nech sa už konečne spraví, dokelu! Dnes sa toho popilo dosť veľa a alkohol vraj spomaľuje vyvrcholenie, čo keď nebude až do rána?! A o mne ani nehovoriac. Namiesto dosiahnutia orgazmu sa musím sústrediť na jeden bod (a nie je to bod G): zadržať v žalúdku všetko, až kým nebude po tom. Mrzne tak tuho, že si necítim končeky prstov. Chlapík konečne vydá neklamný znak, že sa mu to podarilo. Je po tom a ja pocítim úľavu. Natiahnem si gatky, nohavice a hrubú bufajku. Stále stojím chrbtom a v duchu si želám, nech zmizne. Kto povedal, že pomsta býva sladká? Napne ma. Rýchlo si pritlačím na ústa aj druhú ruku. Keby som mohla, zvriesknem: Vypadni!!! Chlapík ešte chvíľu otáľa, no potom zavŕzgajú dvere a on sa potichu vyparí. Konečne! Padnem na všetky štyri končatiny a rozplačem sa. Znovu ma napne. Tentoraz to už nezadržím. Z úst mi vytryskne prúd vývratkov. Zovšadiaľ mi čosi tečie. Z očí, z nosa, z úst i spomedzi nôh. Dôkazy zahrabem pod seno a potom potichu vkĺznem do postele v chladnej izbe mojej babky. Pod duchnou mi je o chvíľu teplejšie. Hlava sa mi krúti, jednu nohu spustím na dlážku, aby som uzemnila telo, hoci viac by to potrebovala moja duša... tá doteraz lietala len v oblakoch. Znovu ma napne, ale už sa mi spod teplej periny nechce, a tak to silou vôle potlačím.

  Pozriem na hodinky. Je o päť minút osem. Každú chvíľu vrazí do kancelárie môj Miláčik. Ešte raz si pretriem ústa rúžom a skontrolujem mejkap, ktorý sa v ženských časopisoch nazýva nahé líčenie. Ide o jeden z trikov, ktoré ženy používajú na chlapov, aby ich presvedčili, že sú prirodzene krásne. Mysľou mi prebehne myšlienka na zabíjačku spred vyše dvoch týždňov. V ten deň neprišlo o život len prasa. V ten deň zomrelo aj to naivné dievča, ktoré nadovšetko ľúbilo a verne čakalo, až kým Miláčik nedostane rozum. Dievča, ktoré mu obetovalo svoje roky mladosti, presnejšie osem rokov a tridsaťštyri dní. Ale v ten deň sa narodila aj mrcha. Žena, ktorá sa pomstí. Spokojne si obzerám v zrkadle svoju tvár. Odmalička som počúvala, že som pekná ako obrázok. Všimne si môj Miláčik tú zmenu, ktorá vo mne nastala? Navonok vyzerám úplne rovnako: belasé oči mandľového tvaru, jemný noštek, plné, zmyselne vykrojené pery, vystupujúce lícne kosti a husté vlasy farby zrelej pšenice. Mohla som mať kohokoľvek. Vždy som dostala, koho som chcela. Aj jeho som chcela. A dostala som ho tak rafinovane, že dodnes je presvedčený o tom, ako dlho ma musel dobýjať. Znovu hodím pohľad na hodinky. O minútu osem. Odstúpim od písacieho stola a rukou si prejdem po tele. Moje krivky sú všade tam, kde treba: mám prsia, boky i pás. Primeranú výšku i správnu dĺž ku nôh. „A Boh stvoril ženu,“ zašepkám slová, ktoré mi hovorieval Miláčik, keď som zhodila šaty a on sa nemohol nasýtiť pohľadu na mňa. „Idiot,“ zamrmlem. „Čo si si myslel, dokedy budem čakať? Aby si ma teraz, keď čakáš dieťa s inou, odkopol?! Do riti, do riti, do riti!“ hreším potichu. Je osem nula päť. Chytá ma panika, čo ak nepríde? Rozopnem si ešte jeden gombík a do výstrihu pridám pár kvapiek parfumu. Napnem uši. Výťah práve zastavil na našom poschodí. Rýchlo sa postavím ku skrini chrbtom k dverám a naštelujem sa v tom správnom uhle: zohnem sa, vystrčím zadok tak, aby sa mi sukňa vyhrnula po stehnách a on mohol zazrieť podväzkový pás. Medzi nohami pocítim závan čerstvého vzduchu – nemám spodnú bielizeň. O chvíľu sa otvoria dvere. Čo otvoria, môj miláčik ich rozrazí ako kovboj, čo vtrhne lietačkami do salónu, vytasí kolt a zvolá: Hej, chce si to so mnou niekto rozdať?! Prehrabnem papiere v dolnej zásuvke, povrtím pritom zadkom a ešte viac roztiahnem nohy. V duchu si predstavím jeho nadúvajúci sa poklopec: kolt je už určite pripravený. Zavrie dvere a priduseným hlasom zvolá: „Kde si sa vyparila? Toľkokrát som ti volal! A ty akoby si sa pod zem prepadla!“


  A vtedy sa zvrtnem. „Dobré ráno, pán riaditeľ,“ poviem úradným hlasom. „Dáte si kávu?“


  Na krátky moment zneistie, no potom je jedným skokom pri mne, schmatne ma za boky ako praveký lovec, ktorý si bral vždy, keď mal chuť, ktorý si bral, lebo chcel vlastniť, ktorý si bral, lebo chcel svoj genetický kód rozsievať na všetky strany. Nuž dobre teda, pomyslím si, ak to chceš, ty zviera.


  „Prečo si mi nebrala telefón?“


  Pritisnem sa k nemu, zahryznem mu do ucha a zavzdychám, plná túžby:


  „Nezamkneš radšej?“


  Chvíľu váha, chce odpoveď, no chce aj mňa. Poradie je jasné: chlap myslí vtákom, ako hovorieva moja dobrá priateľka.


  „Budem mať poradu, nikoho nevpúšťajte,“ zakričí na babu, čo sedí na vonkajšom sekretariáte. Potom zamkne a zvrtne sa ku mne.


  Ja som už pripravená. Z blúzky rozopnutej až po pás mi vykúkajú prsia, cez priesvitnú podprsenku naňho mieria dve vztýčené bradavky. Sedím na písacom stole a opieram sa o lakte s vyloženými a roztiahnutými nohami, ktoré som pri kolenách spojila. Vytvárajú tak písmeno A. Veľké tlačené A. Po ňom príde aj B. Drahý sa na mňa nedočkavo vrhne. O chvíľu je vo mne. Mám prižmúrené oči a vzdychám presne vtedy a presne tak, ako to má rád. Za tie roky to ovládam dokonale. Netrvá dlho a je po tom. Prudko a majetnícky si ma k sebe pritisne.


  „Už mi to nikdy neurob, počuješ? Skoro som sa zbláznil, bál som sa, že som ťa stratil.“


  V hlase má neistotu. Ešte nikdy som sa neodmlčala a on nevie, či je to preto, že som sa dozvedela o tom, že tá ženská čaká dieťa. Jeho dieťa!


  „Prepáč,“ zašepkám.„Súrne som musela odcestovať k babke, ochorela a nemal sa kto o ňu starať. V tom zapadákove nie je skoro vôbec signál. Veď vieš, divoký východ.“


  Spokojne si vydýchne. Zdá sa, že nič netuším a on môže ešte dlho hrať túto dvojakú hru. Ale čo si myslel, dokedy by sa mu darilo utajiť predo mnou fakt, že jeho manželka s ním čaká dieťa? Ďalšie dieťa? A to mi tvrdil, že s ňou nespáva, že je s ňou len kvôli ich synovi!


  „Mám dobrú novinu: moja žena prisľúbila, že konečne podpíše žiadosť o rozvod,“ povie zrazu.


  „To je skvelé!“ zvolám. Hahaha, pomyslím si. Jasné, a keď príde na lámanie chleba, tak jeho ženu opäť chytí hysterický záchvat alebo sa mu bude vyhrážať, že ho oberie o všetky majetky a aj s ich dieťaťom zmizne kamsi na druhý koniec galaxie! V duchu vidím jej vzdúvajúce sa brucho a ich šťastné tváre. Je mi jasné, že ona o mne vôbec nič netuší! Ale teraz vystúpim z podzemia a začnem otvorený boj. Partizánska ilegalita nepriniesla žiadané výsledky.


  „Milujem ťa, nemohol by som byť bez tvojho tela,“ pohladká ma poslednýkrát a pozrie na hodinky. „O polhodinu tu bude ten idiot Novák. Priprav podklady na zmluvu, dobre?“ A už sa ženie von. Štekavým hlasom vydáva na sekretariáte ďalšie príkazy. Je spokojný, všetko ostáva po starom. Bude mať milenku i manželku. Pevne zovriem pery, ešte netuší, že staré dobré časy sa skončili. Sadnem si k písaciemu stolu a z poslednej zásuvky vytiahnem škatuľku s antikoncepciou. Zamyslene ju poťažkám v ruke. Keď som tak náhle odchádzala k babke, šokovaná tehotenstvom jeho manželky, zabudla som tabletky doma. A teraz ich už ne budem potrebovať. Otvorím dlaň a pilulky dopadnú s tichým šuchnutím na dno prázdneho koša. „Odpočívajte v pokoji,“ zamrmlem a pochovám ich pod štósom nepotrebných papierov.


  Skôr ako sa pustím do práce, vytiahnem z kabelky obálku. Skrýva sa v nej taký malý tenký prúžok bielej farby. Priložím si ho bližšie, akoby som nemohla uveriť vlastným očiam, a so zaľúbením si obzriem dve tenučké ružové čiarky... presne takej farby, akú má pokožka malého bábätka. Vzdychnem si a opatrne ho vložím späť. Miláčik za to poriadne zaplatí. Čo na tom, že nie je otcom? Minule som sa dočítala v novinách, že dnes už i tak každý piaty otec nevychováva vlastné, ale cudzie dieťa. Nuž čo, aj Miláčik bude jedným z nich, myknem plecom a zabuchnem zásuvku.


  Koniec ukážky


  


  Plnú verziu e-knihy si môžete zakúpiť v internetovom kníhkupectve Martinus.sk na adrese:


  


  http://www.martinus.sk/?uItem=100228



  


  [image: Martinus.sk]

OEBPS/Fonts/LinLibertineI.otf


OEBPS/Fonts/LinLibertineB.otf


OEBPS/Images/martinus.png





OEBPS/Styles/template.xpgt
 

   
		 
			 
		
		
     
			 
    

     
	 
    

     
	 
    

     
         
             
             
             
        
    

  





OEBPS/Fonts/LinLibertineR.otf


OEBPS/Images/evitapress.jpg





OEBPS/Images/bookcover.jpg





